Pa hou dogter as seksslaaf aan; verwek 8 kinders  Argieffoto ŉ 56-jarige Argentynse man word daarvan beskuldig dat hy sy biologiese dogter vir langer as twee dekades as seksslaaf in sy huis in die noorde van dié land aangehou en agt kinders by haar verwek het. ŉ Argentynse hooggeregshof het Woensdag gehoor dat dié man sy dogter reeds 22 jaar gelede, toe sy 15 jaar oud was, begin verkrag het. Die man is sedert Januarie verlede jaar in polisie-aanhouding, maar sy verhoor het eers vandeesweek begin nadat genoeg bewyse ingesamel is. Hy is in hegtenis geneem toe een van die kinders siek geraak het en die ma hom na ŉ dokter geneem het. Volgens mediese personeel het die seuntjie, die jongste van die agt kinders, aan wanvoeding gely en was sy tande so te sê heeltemal vrot. Toe ŉ dokter haar vra wie die kind se pa is, het sy glo in trane uitgebars en gesê dat dit haar pa is. Die man het vir die polisie gevlug, maar is ná ŉ soektog van 45 dae in hegtenis geneem. ŉ Staatsaanklaer het vandeesweek aan die Argentynse El Liberal-webwerf gesê DNS-toetse het finaal bevestig dat die man die pa van al agt die kinders is. Die man sal sy lot binne die volgende paar weke aanhoor. Volgens die Argentynse media is ses van die agt kinders in ŉ kosskool in Santiago del Estero in die noorde van Argentinië. Twee van die ander kinders woon by familie. Bronne verskil oor wat met die vrou se ma gebeur het. Verskeie mediaberigte noem dat die vrou se ma glo van haar man gevlug en haar agtergelaat het nadat die pa haar glo mishandel het. Volgens ander berigte is sy op ŉ jong ouderdom dood. Dié voorval is soortgelyk aan die sogenaamde Josef Fritzl-skokvoorval in 2008. Fritzl, ŉ Oostenryker, het sy dogter vir 24 jaar in sy gastehuis gevange gehou en sewe kinders by haar verwek. Die polisie het hom in hegtenis geneem nadat een van haar kinders in ŉ koma verval het en sy ŉ hospitaalbesoek wou aflê. Fritzl is daaraan skuldig bevind dat hy haar meer as 3 000 keer verkrag het. Bron: Mirror